આત્માને ઓળખી લેવા ભીતરના ભેરુનો સંગ કરવો પડે છે. તેને શોધવા બાહ્ય આડંબર ત્યજવો પડે છે. એકાંતના આંગણે પ્રતિક્ષા કરવાથી ભીતરનો ભેરુ મળી જાય છે. મારો ઉતરાર્ધ શરુ થઈ ગયો છે. હું મારા ભીતરના ભેરુની શોધમાં મારા એકાંતના આંગણે ડેરો જમાવી બેસી જાવ છું. તેનો મિઠો ટહુકો કોયલના ટહુકા કરતા પણ વધુ આનંદ આપે છે. તેનો થોડો સંવાદ પણ કોલેજના શિક્ષણથી ભવ્ય લાગે છે. ભીતરના જ્ઞાન જેવો પ્રકાશ કોઈ પણ યુનિવર્સીટી આપી શકે નહિ. મને બંધ આંખે તેનો ઉજાસ દૄષ્ટિપાત થાય છે. નિરંતર સૂર્યની માફક પ્રકાશતો ભીતરના જ્ઞાનનો ઉજાસ મને દિશા દર્શન કરાવે છે. અજ્ઞાનથી સબડતા ઘોર અંધકાર વચ્ચે સંસાર–સાગરમાં મારી નાવ અંતર કાપી રહી છે. મૄત્યુનો મુકામ કઈ વેળાએ આવી પહોંચશે તેની મને ખબર ન હોવા છતાં ઉર આનંદથી છલોછલ ઉભરાય છે. જેમ એક યાત્રાળુ વધુ ને વધુ સ્થળ જોવાનો ભૂખ્યો હોય છે. તેમ હું પણ મારા અવનવા સેવા ક્ષેત્રોમાં કદમ ઉપાડવાનું ચૂકવા માગતો નથી.